b'\n_START_ARTICLE_\nJungtini\xc5\xb3 Taut\xc5\xb3 Konferencija d\xc4\x97l darnios pl\xc4\x97tros\n_START_PARAGRAPH_\nJungtini\xc5\xb3 Taut\xc5\xb3 Konferencija d\xc4\x97l darnios pl\xc4\x97tros (arba Rio+20) \xe2\x80\x93 Jungtini\xc5\xb3 Taut\xc5\xb3 rengiama tarptautin\xc4\x97 aplinkos apsaugos ir darniosios pl\xc4\x97tros konferencija, vykusi 2012 m. bir\xc5\xbeelio 20-22 dienomis Rio de \xc5\xbdaneire, Brazilijoje. Ji organizuota siekiant pa\xc5\xbeym\xc4\x97ti Aplinkos ir pl\xc4\x97tros konferencijos dvide\xc5\xa1imtmet\xc4\xaf, aptarti \xc4\xafgyvendintus ir esamus tikslus, naujus i\xc5\xa1\xc5\xa1\xc5\xabkius._NEWLINE_Dvi did\xc5\xbeiosios konferencijos temos buvo: 1) \xc5\xbealioji ekonomika darnios pl\xc4\x97tros kontekste ir skurdo ma\xc5\xbeinimas; 2) institucin\xc4\x97 darnios pl\xc4\x97tros strukt\xc5\xabra. Septynios i\xc5\xa1keltos problemin\xc4\x97s sritys: nedarbas, energija, miestai, maistas, vanduo, vandenynai, gamtos kataklizmai._NEWLINE_Be pagrindin\xc4\x97s valstybi\xc5\xb3 atstov\xc5\xb3 konferencijos tuo pa\xc4\x8diu metu vyko atviras nevyriausybini\xc5\xb3 organizacij\xc5\xb3 forumas.\n_START_SECTION_\nPasiruo\xc5\xa1imas\n_START_PARAGRAPH_\nIki konferencijos \xc4\xafvyko trys pasiruo\xc5\xa1iamieji susitikimai (2010, 2011 ir 2012 metais) bei trys tarpiniai susitikimai (du 2011 ir 2012 metais). Valstyb\xc4\x97s taip pat buvo kvie\xc4\x8diamos teikti savo pasi\xc5\xablymus d\xc4\x97l konferencijos turinio.\n_START_SECTION_\nDalyviai\n_START_PARAGRAPH_\nKonferencijoje dalyvavo apie 100 valstybi\xc5\xb3 vadovai. I\xc5\xa1 viso konferencijos renginiuose apsilank\xc4\x97 apie 40 000 \xc5\xbemoni\xc5\xb3.\n_START_SECTION_\nRezultatas\n_START_PARAGRAPH_\nIki prasidedant konferencijai buvo teigiama, kad jos metu valstyb\xc4\x97s sieks pasira\xc5\xa1yti deklaracij\xc4\x85, kurios pirmin\xc4\x97, 2012 m. saus\xc4\xaf paskelbta versija susidejo i\xc5\xa1 10 darnios pl\xc4\x97tros tiksl\xc5\xb3 ir pa\xc5\xbeado kurti darni\xc4\x85 \xc5\xbeali\xc4\x85j\xc4\x85 ekonomik\xc4\x85. Be to buvo keliami siekiai priimti susitarim\xc4\x85 d\xc4\x97l vandenyn\xc5\xb3 apsaugos, sukurti tarptautin\xc4\x99 aplinkos klausimais besir\xc5\xabpinan\xc4\x8di\xc4\x85 agent\xc5\xabr\xc4\x85 ir \xc4\xafsteigti ateities kart\xc5\xb3 ombudsmeno pareigyb\xc4\x99._NEWLINE_Paskutin\xc4\x99 konferencijos dien\xc4\x85 dalyvaujan\xc4\x8dios \xc5\xa1alys pri\xc4\x97m\xc4\x97 teisi\xc5\xa1kai ne\xc4\xafpareigojant\xc4\xaf dokument\xc4\x85 \xe2\x80\x9eAteitis, kurios norime\xe2\x80\x9c (angl. The Future We Want), kuriame atnaujino \xc4\xafsipareigojimus siekti darnaus vystymosi. Jo turinys yra kritikuojamas d\xc4\x97l neambicingumo ir ma\xc5\xbe\xc5\xb3 poky\xc4\x8di\xc5\xb3 lyginant su 1992 m. priimta pana\xc5\xa1ia deklaracija \xe2\x80\x93 Darbotvarke 21._NEWLINE_Konferencijoje taip pat buvo susitarta d\xc4\x97l darnaus vystymosi tiksl\xc5\xb3, kurie pakeist\xc5\xb3 2015 m. pasibaigsian\xc4\x8dius t\xc5\xabkstantme\xc4\x8dio vystymosi tikslus, \xc4\xafsteigimo.'